钦定古今图书集成/明伦汇编/氏族典/第095卷 > 苏澄隐
## 钦定古今图书集成/明伦汇编/氏族典/第095卷 > 苏澄隐

按《宋史苏澄隐传》：“澄隐，字栖真，真定人。为道士，住龙
兴观，得养生之术，年八十馀不衰老。后唐明宗尝下
诏召之，又令宰相冯道致书谕旨。历清泰、天福中，继
有聘命，并辞疾不至。开运末，契丹主兀欲立，求有名
称僧道，加以恩命，惟澄隐不受。当时公卿自冯道、李
崧、和凝而下皆在镇阳，日造其室，与谈宴，各赋诗以”
赠。周广顺显德中，诏存问之。太祖征太原还，驻跸镇
阳，召见行宫，命中使掖升殿，谓之曰：“京师作建隆观，
思得有道之士居之。师累辞召命，岂怀土耶？”对曰：“大
梁帝宅，浩穰繁会，非林泉之士所可寄迹也。”上察其
意，亦不彊之，赐茶百斤，绢二百匹。又幸其观，问曰：“师
年逾八十，而气貌益壮，善养生者也。”因问其术，对曰：
“臣之养生，不过精思练气耳。帝王养生，即异于是。《老
子》曰：‘我无为而民自化，我无欲而民自正。无为无欲，
凝神太和’。昔黄帝唐尧，享国永年，得此道也。”上大悦，
赐紫衣一袭，银器五百两，帛五百匹。仅百岁而卒。